בית קארלסבורג
רבינו יחזקאל פאנעט בעל מראה יחזקאל
אבי משפחת פאנעט הינו רבינו הגדול רבן של כל בני הגולה "המראה יחזקאל" נולד בשנת תקמ"ג (1883) לאביו הקצין התורני הנגיד מו"ה יוסף פאנעט ז"ל ראש ופרנס בעיר ביליטץ. 
כבר מינקותו ניכר בכבעל כשרונות מיוחדים והפליא את כל רואיו בהברקותיו, גם במעלליו התנכר הנער כי קדוש מרחם הוא, אביו שם עינו ולבו עליו לחנכו ולחכמו על פי מדותיו, ואמנם תפיסתו המהירה וכח זכרונו העצום סייעו לרצונו העז ותשוקתו לשמוע ולהבין דברי תורה, וכאשר היה כבר חמש היה בקי בחמשה חומשי תורה עם פרש"י.

ומסופר כי לימים התארחו בבית אביו ר' יוסף כמה גדולי תורה וכהרגלו הסב ר' יוסף בעל האכסניא עם אורחיו החשובים ועסקו בחידושי תורה, נתגלגלו הדברים לסוגית "נשים פטורות ממצות עשה שהזמן גרמא". במהלך השיחה נענה אחד הגאונים וסיפר, שמעו נא דבר פלא, בעיר הבירה וורשא ישנה אשה אחת צדקנית גדולה אשת חיל ועשירה אשר רכושה נאמד במליונים, וברוב צדקותה מהדרת לקיים אף מצות שנשים פטורות מהן עד כדי לבישת טלית קטן מצויצת בציצית, אף הם הפליאו את דבר צדקותה של אשה חשובה זו. 

הילד יחזקאל שהקשיב לשיחה ניתר ממקומו והקשה: כיצד יתכן הדבר, הלא כתוב בתורה לא יהיה כלי גבר על אשה, ומכאן שאשה אסורה בלבישת טלית קטן שהוא כלי גבר. שאלת הילד הרך הדהימה את הנוכחים בפשטותה וחריפותה כאחד. פנה אחד הגאונים אל ר' יוסף וקרא בהשתוממות, מובטחני ביניק זה שיהיה מורה הוראה בישראל, הוא היה אז כבן חמש שנים.
בבחרות גלה למקום תורה והלך ללמוד בישיבתו של הגה"ק בעל הברוך טעם בלייפניק ומשם המשיך בלימודיו בישיבות הקדושות בעיר פראג שהיו בראשותם של גדולי ארץ ה"ה הגאון הגדול רבי שמואל לנדא בן מרן בעל הנודע ביהודה זצ"ל, והגאון הגדול רבי אלעזר פלעקעלס בעל "תשובה מאהבה", והגאון הגדול רבי לייב פישעלס.  שם שקד על תלמודו בהתמדה גדול עד היותו בן 19 שנים אז נתנו רבותיו בידו מכתבי תעודה ועטרוהו בתואר חבר אשר היה תואר נשגב בימים ההם.
אף רבותיו הגאונים הגדולים הפליאו את חכמתו ויראתו, ומסופר כי כבר בתחילת זמן לימודו בפראג נפגשו פעם שלושת ראשי הישיבות הנ"ל, אחד מהם סיפר לחבריו כי ראה זה בחור חדש בא לישיבתו והוא מפליא כל שומעיו בחכמתו, נענה השני ואמר כי גם בישיבתו הוא אירע כזאת בחור אחד חדש מאיר עיני כל בני הישיבה ברוב גאונותו, וכדברים האלה הפטיר גם השלישי עד שעלתה בדעתם כי כולם לדבר אחד נתכוונו הוא ראשון והוא אחרון יחזקאל אשר בו יתפארו. 
בהגיעו לפרקו נשא את זוגתו בת הרבני הנגיד מו"ה משה העניק מהעיר לינסק אשר במדינת גליציא עיר של חכמים וסופרים, שם הצטרף אל "החברייא קדישא" חבורת הלומדים יושבי הקלויז שהיתה תחת פקוחו האישי של רבה של העיר לינסק ה"ה הגאון רבי מנחם מענדל רובין זצ"ל (אביו של הגה"ק מהרנ"צ מראפשיטץ זצ"ל) שם נקשר בעבותות אהבה אל רבו זה החדש והיה לתלמידו החביב. גם הרב הסביר פנים לתלמיד הגדול ולמד עמו ביחידות, אף לא מנע ממנו חכמת הנסתר וגילה לו רזי תורה עד שנעשה אחד המיוחד שבתלמידיו.
רבי מנחם מענדל ובנו רבי נפתלי היו נמנים על עדת חסידיו של מרן הגה"ק רבי מנחם מענדל מרימנאב זצוק"ל, ורבי יחזקאל בהשפעת רבו ר' מ"מ מלינסק ובנו הוא רעו הטוב רבי נפתלי נמשך גם הוא אל הרה"ק מרימנוב ונסע להסתופף בצלו ששכן כבוד בימים ההם בעיר פריסטיק עד שלימים נעשה ליחיד ומיוחד מבין תלמידיו, ורבי יחזקאל להיותו חכם ובקי בתורת החסידות ובמשנתה וגם יד לו בחכמת האמת, החל לכתוב את הד"ת דברי אלקים חיים ששמע מפי רבו בשולחנותיו לפני העם וזכה להיות השליח הנאמן מוסר התורה, ורק בזכותו נחקקו ונמסרו לנו תורת הרמ"מ מרימנוב אשר נדפסו בספר "מנחם ציון".
בהיות רבינו כבן 24 שנים עלה ונתעלה רבינו יחזקאל ויבא בכבוד גדול לישב על כס הרבנות הראשון בק"ק איסטריק שם כיהן ברבנות כשבע שנים עד אשר נקרא לשמש ברבנות בקהלת טערצאל במדינת הונגריה שם נאמרו רובי המאמרים שבספר מראה יחזקאל עה"ת ועסק בכתיבת שו"ת ובירורי הלכה דרש דרש בשבתות ויו"ט, וכאן אף העלה את מאמריו על הכתב, מהם נתחברו אחר כך ספריו הקדושים "מראה יחזקאל" על התורה ומועדים ושו"ת. 
רבינו שהורגל משכבר להיות מקושר אל צדיקי הדור ביקש ומצא גם במדינה זו צדיק כלבבו ומיד נמשך אליו בעבותות אהבה ה"ה הצדיק הנודע הה"ק ר' יצחק אייזיק טויב, משכן כבודו בעיר קאליב לא הרחק מטערצאל, שנה אחת נסע רבינו להסתופף בצילו של הרה"ק מקאליב לראש השנה, ובליל ר"ה אמר הה"ק לרבינו: "הרב מטערצאל, יידע כי רבנות טובה ממתינה עבורו בקארלסבורג מדינת זיבנבירגן הרבה יש לתקן במדינה ההיא".
ואכן לאחר זמן לא רב פנו ממדינת זיבנבירגן אל רבינו לבא לקבל עליו להיות רב הכולל היינו משרת רב דכל מדינת זיבנבירגן (טרנסלבניא) בהיות כבן ארבעים שנה עשרים ושתים שנה שימש רבינו ברבנו שם, ואודות המצב הרוחני במדינת זיבנבירגן הוזקק רבינו לנסוע ברחבי המדינה לארכה ולרחבה, ביקר בישובים על מנת להכיר מקרוב את העם ואת הדרוש תיקון, ולשפוט את ישראל, ואף שם לא פסק מתלמודו, בישבו על גבי המרכבה היה שקוע בלימודו, אז היה שונה ששה סדרי משנה על הסדר וחוזר חלילה, ולפי הפרק והמשנה שאחז בה היה יודע כמה פרסאות נסעו ולאיזה ישוב יגיע עתה. בהגיעו אל הישוב היה מקהיל את העם ודורש בפניהם בנועם שפתותיו ללמדם יסודי התורה ואורח מישור. בחכמה ובהשכל היה מוכיחם בשבט מוסר אמרים נאים משל ומליצה למען השרש עיקרי האמונה האמיתית וכל מדה נכונה בלב השומעים, דבריו הקדושים והנעימים הכו שורש על תלמי לב שומעיהם, רבים השיב מעון וירעם בתום לבבו ובתבונות כפיו הנחם על מבועי התורה והיראה, 

גולת הכותרת באיזורים ההם היתה מפעלו המיוחד של בענין תקנת נשים עגונות מכיון שהקהילות טרם היו מסודרות ורוב הישובים היו בעיירות קטנות ובכפרים נידחים הפך האיזור לארץ מקלט לאנשים קלים וריקים שהקדיחו את תבשילם בארצות מגוריהם ולאחר מכן נסו ונמלטו למצוא מקלט במדינת ז"ב, שם החליפו את שמם, השכירו עצמם לעבודה בבתי משרפות יי"ש גויים וכיו"ב ולפעמים נטמעו ביניהם ועזבו ברית אבותם לגמרי. 

בענין זה היה רבינו יחיד בדורותיו כפי שתארוהו גדולים וטובים, וכך נחקק זכרונו בספרי דברי הימים לבית ישראל, הרבה מזמנו וכחו הקדיש ושקד על תקנתן של בנות ישראל העלובות לבל תשארנה עגונות וגלמודות כל ימי חייהן גדלותו של רבינו נתגלתה כאן בכל כחו הגאוני וקדושתו האלקית. הוא פעל בשלשה דרכים, בגאונותו היטיב לברר סוגיות קשות ומסובכות בהלכה ומצא דרך להתיר את אותן האומללות. בחכמתו הגדולה הגה תכנית מפורטת ואף הצליח להנהיג סדרי משטר חדשים ולפקח על היהודים המהגרים שחצו את הגבול ונכנסו למדינה. ואילו בקדושתו פעל גם כאיש מופת אשר בכחו לגלות ברוח קדשו את אותם בני בליעל שהסתתרו ברחבי המדינה ושינו את שמם ומראיהם, בענינים אלו אף בא רבינו בכתבים עם גדולי ישראל גאוני הזמן כמו מרן בעל החתם סופר זצ"ל והגאון הגדול רבי אפרים זלמן מרגליות זצ"ל מבראד ועוד, מכתבים אלו ועוד רבים כמוהם נדפסו בשו"ת מראה יחזקאל.
רבינו הגיע לשנתו הששים ושתים, בשנה זו נפלה על רבינו זקנה ולא היה עוד בכוחו לצאת ולבא כל הימים, ובפרוס חג הפסח שנת תר"ה חלה רבינו ונפל למשכב, ימים אחדים היה מוטל על ערש דוי עד מוצ"ש כ' ניסן ד' דחוה"מ פסח שאז נצחו אראלים את המצוקים ונשבה ארון הקודש וגם זאת מתוך פסק הלכה שהשיב על שאלה שהגיע לפתחו רגעים ספורים לפני פטירתו אודות בשר בהמה שהיה בו חשש טריפה ויצאה נשמתו בכשירה ובטהרה בהלכה פסוקה, זיע"א. יתר פעליו ומפעליו ופרשת גדולתו של רבינו הלוא הם כתובים על ספר "מרכבת יחזקאל". כתביו אשר השאיר ברכה אחריו הינם, שו"ת מראה יחזקאל, מראה יחזקאל עה"ת ומעדים, הגדה של פסח, דרשות לשמחות שערי ציון (נדפס אצלינו יחד עם מראה יחזקאל עה"ת), חידושים על אבן העזר (נדפס אצלינו בסוף שו"ת מראה יחזקאל)
רבי יצחק משה פאנעט בן מרן המראה יחזקאל

רבי יצחק משה נולד לאביו הגדול בשנת תקע"ד בעיר טערצאל, משחר ימיו ניכרו בו כשרונות גדולים ואביו היה מחשיבו ומחבבו עד למאד, בתחילה קיבל תורה אצל אביו בעיר הולדתו ולא נשלח לישיבות מרוחקות כאחיו, גם אחר שהעתיק המראה יחזקאל את משכנו לקארלסבורג בעלותו לכהן פאר כרב הכולל של מדינת זיבענבירגן נשאר בנו העלם יצחק משה שהיה בן תשע שנים בעיר טערצאל, שם למד תורה ונתגדל בבחרותו בצלו של הגאון ר' חיים יוסף גאטליב זצ"ל תלמידו וממלא מקומו של רבינו המראה יחזקאל ברבנות טערצאל , אולם אביו עמד עמו גם ממרחק בקשר מכתבים רצוף ועינו היתה פקוחה על חינוכו והדרכתו, כאשר אנו מוצאים בספרו שו"ת מראה יחזקאל כמה איגרות לבנו הבחור יצחק משה.

הנער יצחק משה גדל ועשה חיל בלימודיו בטערצאל, ואחר שנים אחדות נסע לבית אביו לקארלסבורג, כאשר שב לבית הוריו כבר היה בחור מופלג בתורה ובחכמה עמד לימין אביו יחד עם אחיו הצעיר הרה"ק רבי מנחם מענדל מדעש זצוק"ל, ועזר על ידו בהנהגת הרבנות ואף בכתיבת התשובות לשואלים, ואף הם נדפסו בשו"ת מראה יחזקאל הנ"ל.
מטבעו היה איש צנוע ובורח מן השררה, אביו רבינו נוהג היה לומר כי זכה לארבעה בנים צדיקים, שנים מהם נגלים ומפורסמים ושנים צדיקים נסתרים, אף הוא זכה לאשת חיל, אשה גדולה מפורסמת במעשיה הטובים בתו של הרבני הצדיק ר' משה ארי' גאלדשטיין מישוב טינטעלניק, אשר נטל על עצמו להחזיק את חתנו זה בכבוד גדול על שולחנו כל הימים, רבי יצחק משה לא חפץ היה לשמש ברבנות אבל עם כל זה היה נאלץ לדון ולהורות הלכה למעשה מחמת העדר רב ואב"ד בישובי הסביבה, בשאלות איסור והיתר ענה לפונים אליו, ובדברים הקשים עמד בקשר מכתבים רצוף עם אביו מורו ורבו, ואחרי הסתלקותו דבק באחיו הצעיר הר' מנחם מענדל שכבר היה רב בישוב באיזור ההוא, בסוף ימיו עבר להתגורר בעיר דעעש שם ישב בשלוה ותורתו אומנותו עד יומו האחרון בחודש אדר שנת תרמ"א. כתביו של ר' יצחק משה לא נמצאו אבל בספר שארית יעקב לבנו מצאנו כמה וכמה מדרושיו הנאמרים בדרך מוסר וחסידות ונדפסו במדור מיוחד בשם מראש הרי"ם.

רבי יעקב פאנעט בן רבי יצחק משה זצ"ל בעל "שארית יעקב"
רבי יעקב נולד לאביו הרב רבי יצחק משה בשנת תר"ג בישוב טינטעלניק, בצעירותו נסע ללמוד תורה אצל הגאה"ק מו"ה מנחם א"ש אבדק"ק אונגוואר ואצל הגה"ק היטב לב בסיגעט ובעיקר אצל דודו הגה"ק ר' מנחם מענדל מדעעש אשר בהיכלו נתגדל, אלו היו רבותיו המובהקים אשר יצק מים על ידיהם ונסמך מהם להוראה, לימים נסע להסתופף בצל מרן הדברי חיים מצאנז, בימי עלומיו שקד על תורתו יומם ולילה בהתמדה גדולה ויגיעה רבה. בשנת תרכ"ז נשא את זוג'  בת הנגיד המפורסם מו"ה יעקב צאדיק ז"ל מישוב סענדזשארץ סמוך לעיר וואשארהעלי, גם הוא אחז תחילה מעשי אביו בידיו ולא תר אחר כסא רבנות כי אם ישב סמוך על שולחן חותנו ועסק בתורה, עוד בשבתו סמוך על שולחן חותנו זרחה שמשו בכל הסביבה ועניני איסור והיתר היו נחתכים על פיו, כאביו הרי"מ כן הוא היה כרוך אחרי דודו ורבו ר' מנחם מנדל מדעעש ובכל דבר קשה היה פונה אליו לקבל חות דעתו, והוא אף הועיד לו משרת רבנות ה"ה ישוב רעטיאג והסביבה שהיה חלק ממחוז הרבנות אשר תחת מרותו, בקיץ שנת תרל"ט בשנתו הל"ו עלה ונתעלה לישב על כס הרבנות להיות אבדק"ק רעטיאג, והוא היה הרב הראשון בקהלה זו, מיד עם בואו החל רוח ד' לפעמו להקים עולה של תורה ולהטיב עם קהל עדתו ברוחניות ובגשמיות, בתקופתו גדלה ופרחה קהלת רעטיאג לשם ולתפארה והיתה למרכז של תורה וחסידות במשך עשרות שנים, הוא החדיר בלב הבעלי בתים אהבת תורה ועשות חסד, יסד להם תלמוד תורה לגדל בנים תלמידי חכמים ואחר כך הקים ישיבה לבחורי חמד מן הסביבה והוא עצמו הרביץ תורה עד שזכה להעמיד דור של ת"ח מופלגים יראים ושלמים חסידים ואנשי מעשה, דבר שלא היה חזון נפרץ בסביבה זו באותה תקופה, פעל בכל כחו במסירות נפש בבנין בית הכנסת ומקוה טהרה מהודרת, הדריך את בני עדתו באהבה ובמסירות בדרך הטוב והישר, גם יושבי הכפרים הסמוכים היו סרים למשמעתו ובלעדו לא ירים איש את ידו ואת רגלו, נהג נשיאותו ברמה ואם כי שיטתו היתה בדרכי נועם ושפה רכה כאב אל בניו היו העם מתייחסים אליו ביראה ואהבה כאחד ואיש לא המרה את פיו, בשעתו אסר על הסוחרים בקהלתו לקנות כרוב בחביות מחשש תולעים שא"א לבדקם כראוי, ואילו הסוחרים טענו בפניו שנבדקו וגם בדקו הרבה חביות ולא נמצאה אף תולעת, ביקש הוא עצמו לבדוק והנה כשפתחו את החבית הראשונה מצאוה מלאה תולעים ויהי לנס, ומאז פסק המסחר בזה.
כל ימיו נכספה נפשו לעלות לארץ הקודש ולהסתופף בשערי ציון וירושלים, והיה מנוי וגמור בדעתו לעשות כן אחר שישיא כל צאצאיו, אולם לדאבון לב לא עלתה בידו כי בשנת תרנ"ט נחלש ונחלה וביום ש"ק י"ד ניסן ערב חג הפסח אחר הכנה דרבה לכבוד היום במלבושים נאים ומתוקנים בקדושה ובטהרה ובתפלה זכה עלה לקרבן כליל לד' בשעת רצון והקרבת קרבן פסח, גברו אראלים ונשבה ארון הקודש, ויעקב הלך לדרכו ויפגעו בו מלאכי אלקים ואיננו כי לקח אותו אלקים ומנו"כ בביה"ח ברעטיאג. מכל כתביו וחידו"ת בהלכה ואגדה לא נשאר בידינו רק הספר שארית יעקב עה"ת ומועדים, ויתר כתביו על ש"ס ושו"ע אין אתנו יודע עד מה, וחבל על דאבדין.

רבי אברהם שמואל בן רבי יעקב פאנעט

ר' אברהם שמואל זצ"ל נולד לאביו הגה"ק ר' יעקב פאנעט ביום כ"ה אדר תרל"ט בישוב סענדזשארץ מדינת זיבנבירגין ונתגדל אצלו עד שנסע ללמוד בישיבת הגה"ק בעל קדושת יו"ט זצ"ל מסיגעט, שם נתעכב עד שהגיע לפרק האיש מקדש.

 בשנת תרס"א נשא את זוג' בת הגה"צ מו"ה מנשה שמחה פריעדמאן זצ"ל אבדק"ק סאבראנץ בעהמ"ח השמש בגבורתו שהיה חתנו של הגה"ק מו"ה ישראל אפרים פישל שרייבער זיע"א אבדק"ק נאנאש זיע"א בעהמח"ס אפסי ארץ, ונכד הה"צ מו"ה ישראל יהודא אחיו יחידו של הגה"ק רבי משה טייטלבוים זיע"א מאוהעל בעמח"ס ישמח משה.
 לימים נסמך לדון ולהורות בישראל על ידי גדולי הדור ובראשם הגה"ק מטאלטשאווא בעהמח"ס שו"ת יד יצחק, בשחר ימיו סרב להשתמש בכתר הרבנות ודחה מעל פניו כל הפניות והבקשות שהגיעו אליו וביקש לפשוט במסחר ידו, אך אחרי זמן קצר הוכרח על ידי סיבות שונות לנטוש את מסחרו ובע"כ נגד רצונו קיבל עליו את עול הרבנות ונתקיים בו מ"ש רז"ל כל הבורח מן השררה השררה רודפת אחריו. והוא הוכתר בכתר הרבנות להיות נוטר כרם ה' צבאות והוכרז כממלא מקום זקנו המראה יחזקאל בעיר קארלסבורג והחל מיד במלאכת הקודש, בתחילה נתקל בקשיים גדולים כי היה צורך לחדש את כל עניני הקהילה מבראשית, ותהי ראשית מלאכתו להביא שוחט ירא שמים מרבים וכן פתח אטליז בבעלות קצב מהימן, באותו פרק יסד ת"ת והביא מלמדים ת"ח עבור ילדי הבעלי בתים דשם, ומאידך נלחם לבטל מנהגים רעים ורבים שנשתרשו שם במשך הזמן על ידי הרפורמים והחפשיים,
אף הוא תיקן וחידש את האהל אשר על קבר זקנו בעל מראה יחזקאל וקבע שם נר תמיד ושמן למאור קופות צדקה ולוחות תפילה גדולים מספר מענה לשון, כמו כן הנהיג לבא מדי פעם לתפילות בציבור על ציון קברו של רבנו זצוק"ל, וכן כל חולה ועל כל צרה שלא תבא ח"ו היה הולך עם בעל הצרה להתפלל על הציון ועי"ז נתעורר זכרו של רבנו המראה יחזקאל והחלו העם לבא מכל ערי השדה להתפלל על קברו משך כל ימות השנה, ובפרט בחודש אלול ובימים הקדושים.

  דרשן נפלא היה, תוכן דרשותיו וסגנונן היה ערוך בטוב טעם ודעת דברים היוצאים מן הלב ונכנסין אל הלב, מילותיו היו מלאים וגדושים מוסר ויראת שמים ומתובלים במשלי חכמים וחידותם, שיחות חולין של ת"ח ומעשיהם של צדיקים כדי שיבינו אף נשים וטף את דבריו בלשון נקיה וקלה, לא ברעם ולא ברעש הגיד להם חטאתם רק במתק לשון ולוייתן חן, וכל מי שהאזין לדרשותיו ניעור זיק של תשובה בלבבו, דרשות שבת הגדול ושבת שובה נמשכו בדרך כלל שלש שעות ויותר, ואז נפשו יצאה בדברו, דרשות שלפני כל נדרי ותקיעת שופר היה אומר בניגון מיוחד והתעוררות גדולה קול ה' בכח, לפני כל נדרי היה פותח דלתות ארון הקודש ומתודה עם הציבור אשמנו וכו' תוך געיה בבכיה ופניו כפני מלאך ה' צבאות, ומי אשר ראה את המחזה הזה ולא יאחזנו חיל ורעדה מאימת יום הדין.

לעת זקנתו גמר בלבו לעלות לארץ הקדושה, וקיבל על עצמו שלא לשמש ברבנות ולא ליהנות מכתרה של תורה, וכן עשה, בעת נסיעתו מחו"ל לארץ ישראל אירע לו נס גדול, כאשר תעודות המסע כבר היו בידיו וכרטיסי נסיעה לאניה ההולכת לארצנו הקדושה ובעוד שכל מטלטלי ביתו וספריו הועלו על האניה נפל למשכב בדלקת ריאות חריפה והיה מוטל על ערש חליו, הרופאים אסרו עליו להפליג בים והוכרח לבטל רצונו, אך יד ה' היתה בזאת כי כעבור ימים הגיעה השמועה שהאניה האמורה טבעה בלב ים וכל נוסעיה ניספו ר"ל ולא זכו להגיע לחופי ארצינו הקדושה, אחר שקם מחליו נתן שבח והודיה להי"ת שהצילו ממות לחיים ופדאו במטלטלי ביתו, אך צער נצטער על אבדן ספריו הרבים וכתביו שטבעו במצולות, ובשנת תש"ו הוציא מחשבתו לפועל ועלה לארץ הקודש, בשבתו בא"י סרב לקבל כל תמיכה, בשנתו האחרונה בחודש סיון בימי מלחמת תשכ"ז נקראו התושבים להסתתר במקלט מחמת הפצצות, גם אא"ז נתבקש לצאת מדירתו ולרדת למקלט, אך הוא סרב ולא ירד באמרו שדירתו בטוחה יותר מן המקלט, ואולם לבסוף לא עמד בהפצרות השכנים וידידים וירד למקלט, ברדתו במהירות מעדו רגליו מן המדרגה ויפול ארצה ורגלו נשברה, הרופאים הרגיעוהו ואמרו כי אין לחשוש מאומה באשר כל גופו בריא ודעתו צלולה רק זקוק למנוחה, ואולם בליל י"ג סיון תשכ"ז הורם הנזר והוסרה העטרה, נצחו אראלים את המצוקים ויצאה נשמתו בטהרה בשנת שמנה ושמנים לחייו, בצוואתו כתב שלא יספידוהו ולא יתארוהו בשום תארי כבוד. מכל ספריו וכתביו אשר כמסופר לעיל טבעו בים נשארל לנו לפליטה אך ורק ספרו אשיב אברהם על התורה.
רבי חיים אלתר בן רבי אברהם שמואל פאנעט זצ"ל
רבי חיים אלתר פאנעט זצ"ל נולד ביום ד' כסלו תרע"ג לאביו רבי אברהם שמואל זצ"ל בעיר קארלסבורג  כבר בימי ילדותו ניכרו בו ניצני גדלות ותכונות אופי מיוחדות וכל שנות בחרותו שקד על התורה והוסמך להוראה אף דרש בכל עת מצוא בלכה ובאגדה, ועמד לימין אביו בהנהלת עניני הרבנות בעיר, 
לאחר מכן עבר ללמוד בישיבת פרעשבורג אצל הגה"ק רבי עקיבא סופר זצ"ל ואצל הגה"ק רבי מרדכי בריסק בעמח"ס מהר"ם בריסק ואצל הגה"ק רבי צבי קינסטליכער זצ"ל בהרמנשטאט ואצל הרה"ק מהר"י ט"ב מסטמאר זצוק"ל שהחשיבו וחיבבו ביותר.

בהגיעו לגיל עשרים כבר היה מוסמך להוראה על ידי גדולי הרבנים לדון ולהורות וכאשר בא להבחן אצל הגאון המפורסם מוה"ר משה אהרן קראוס זצ"ל אבד"ק באניא שברומניה, התפעל הלה מאישיותו המיוחדת ובקיאותו העצמוה עד ששלח שליחים לקארלסבורג אל אביו להודיעו שהוא חפץ בו לחתן לבתו המהוללת, ולנדוניא הוא מוסר לו את הרבנות של העיר באניא ואמנם לא ארכו הימים ורבינו בא בקשרי שידוכין עם בתו של הרב קראוס זצ"ל, ותיכף הוכתר בתואר סגן אבדק"ק באניא שלמעשה ניהל את כל עניני העיר.

רבינו הפיח רוח חיים בעיר ורכש את אהבתם וחיבתם של כל בני העיר, הוא אף הקים ישיבה חסידית במקום ובזמן הראשון כבר למדו שם 40 בחורים חסידים שבאו לשמוע את תורתו ולהסתופף בצילו, הוא היה אז בן כ"ב שנים.

בימי השואה איבד את כל משפחתו ונשא בשנית את זוג' הרבנית בת הרה"צ ר' מאיר שלום רונבערג בן הרה"ק רבי יהוסף מקוסון בעל "בני שלשים", לאחר נישואיו החליט לעלות ולהשתכן בארץ ישראל, ובדרך נסיעתו התעכב בפאריז היה זה בתקופת הימים הנוראים ומכיו שלא היה שם רב ובעל תפלה, התנדב לשמש כש"ץ וכן דרש דברי התעוררות, טובי העיר וראשיה החליטו לקבלו לרב ואב"ד דקהל יראים "עטרת ישראל" בפאריז, והוא נאלץ להשאר שם כמה שנים.

בשנת תשי"א עלה לארץ ישראל נשלח ע"י הרה"ק מהר"א מבעלזא זיע"א לעיר תל אביב, כך הגיע לישוב שייך מוניס ולאחר מכן רמת אביב – מחוז תל אביב, ועל אף שהציעו לו לאחמ"כ משרות מכובדות יותר לא רצה בשופ"א באמרו שהרי מבעלזא אמר שבשבילו טוב תל אביב.

היה מקושר מאוד לכל צדיקי הדור, והיה לו קביעות של לפחות פעם בשנה שהיה נוסע לשבתות להקביל פני הצדיקים, אדמו"ר הרה"ק מבעלזא והאדמו"ר הבית ישראל מגור והאדמו"ר בעל אמרי חיים מויז'ניץ ועוד.

כל ימיו כתב חידו"ת בכל מקצועות התורה עד יומו האחרון יום ו' י"א ניסן תשמ"ד בו הכין ראשי פרקים לדרשת שבת הגדול שהיה אמור לאמרה על אף חולשתו הנוראה ובליל שב"ק אור לי"ב ניסן שבל"ח ונלב"ע והוא בן ע"ב שנים. מ"ח שנים נהג את העם והרבה פעלים לתורה וחסידות בכל מקום רבנותו, וכל מעשי תקפו וגבורתו אשר פעל ועשה כתובים בהקדמה לספרו תפוחי חיים עה"ת בקונטרס זכרון חיים.
השאיר אחריו ברכה את כתביו הרבים אשישות חיים על מסכתות הש"ס ותפוחי חיים עה"ת ומועדים, כן כתב חיבורים על תהלים, אבות, טעמי המקרא, חמש מגילות ועוד, שרובם עדיין בכתובים. תנצב"ה.  
